**СТРОИТЕЛ ПАДА ОТ ПОКРИВ**

**I. Обстоятелства:**

При монтаж на покривни панели на строителен обект е пострадал работник на длъжност „монтажник“, който по-късно умира в болнично заведение. Всеки панел тежи около 130 кг и се монтира от четирима работници. При извършване на строително-монтажните работи пострадалият стъпва на капак, намиращ се на билото на покрива, вследствие на което се подхлъзва, прави опит да се задържи на столѝцата (част от конструкцията на покрива), но не успява и пада от височина около 11 метра върху бетонен под. При изпълнение на възложената работа лицето не е използвало предоставеното му лично предпазно средства – колан за работа на височина.

**II. Причини за злополуката, нарушени нормативните актове и лица, допуснали нарушения:**

1. Работодателят не е осигурил ефективен контрол за извършване на работата по безопасен начин, без риск за здравето, тъй като е допуснал в деня на инцидента пострадалият работник, на длъжност „монтажник“, да извършва дейност, на височина около 11 метра, без да използва предоставеното му лично предпазно средство – колан за работа на височина. В резултат на това лицето пада от 11 метра височина на бетонов под. Нарушена е разпоредбата на чл. 16, ал. 1, т. 6 от Закона за здравословни и безопасни условия на труд (обн. ДВ, бр. 124/23.12.1997г. и изм.).

2. При извършената по документи проверка са установени пропуски по документирането на ежедневния инструктаж /не се описва кратко съдържание на инструктажа/, в нарушение на Приложение 1 към чл. 11, ал. 5 от Наредба № РД-07-2 за условията и реда за провеждането на периодично обучение и инструктаж на работниците и служителите по правилата за осигуряване на здравословни и безопасни условия на труд (обн. ДВ, бр. 102/22.12.2009 г. и изм.).

По време на проверката са установени и други нарушения на трудовото законодателство, нямащи пряко отношение към трудовата злополука.

**III. Предприети мерки:**

Дадени са предписания за всяко констатирано нарушение и е потърсена административнонаказателна отговорност на работодателя за установеното в т. 1 нарушение.